Η Νύχτα με τις Μάσκες

Υπόθεση

Στις 31 Οκτωβρίου του 1963, ο εξάχρονος Μάικλ Όντρει Μάγιερς μαχαιρώνει την αδερφή του Τζούντιθ μέχρι θανάτου στο σπίτι τους, που βρίσκεται στο Χάντονφιλντ του Ιλινόις. Από δω και στο εξής, ο ψυχίατρος Δρ. Σαμ Λούμις αναλαμβάνει την φροντίδα του. Ο ίδιος τον παρακολούθησε στενά επί οχτώ χρόνια, προσπαθώντας να κατανοήσει την παράξενη ψυχολογία του και να ερμηνεύσει την ανεξήγητη οργή του. Στην ηλικία των 21, ο Μάικλ αποδρά από το ψυχιατρείο Σμιθ Γκροβ και επιστρέφει στο Χάντονφιλντ, με τον Λούμις να τον ακολουθεί.
Ο Μάικλ εντοπίζει και παρακολουθεί την δεκαεφτάχρονη Λόρι Στρόουντ (εκτός από το γεγονός ότι την βλέπει να πλησιάζει το σπίτι στο οποίο μεγάλωσε, δεν αποκαλύπτεται ο πραγματικός λόγος για τον οποίο την ακολουθεί: αργότερα μαθαίνουμε πως επρόκειτο για την μικρότερη αδερφή του, στην ταινία H Nύχτα Με Τις Μάσκες ΙΙ). Η Λόρι βλέπει έναν άντρα με μια λευκή μάσκα (Μάικλ Μάγιερς)έξω από το σχολείο της, πίσω από έναν θάμνο καθώς γυρίζει σπίτι της και στην αυλή των γειτόνων της.
Αργότερα εκείνο το απόγευμα, η Λόρι συναντά την φίλη της Άνι Μπράκετ (Νάνσυ Λούμις) που προσέχει την μικρή Λίντσει (Κάιλ Ρίτσαρντς). Στην συνέχεια, η Άνι ετοιμάζεται να βγει με το αγόρι της, και στέλνει το κοριτσάκι να μείνει με την Λόρι, που κάνει την μπέιμπι-σίτερ στον μικρό Τόμι. Μετά, η Άνι μπαίνει στο αυτοκίνητό της για να φύγει, αλλά ο Μάγιερς είναι κρυμμένος στο πίσω κάθισμα. Την στραγγαλίζει, και μετά της κόβει τον λαιμό. Ο Τόμι τον βλέπει να μεταφέρει το πτώμα της άτυχης κοπέλας από το παράθυρο του σπιτιού του, και αμέσως νομίζει πως ο Μάγιερς είναι ο μπαμπούλας. Η Λόρι τον καθησυχάζει και τον στέλνει μαζί με την Λίντσει για ύπνο.
Εν τω μεταξύ, ο Μάικλ δολοφονεί την άλλη καλύτερη φίλη της Λόρι, την Λίντα Βαν Ντερ Κλοκ (Π.Τζ. Σόουλς) και το αγόρι της, Μπομπ Σιμς (Τζον Μάικλ Γκράχαμ), οι οποίοι βρίσκονταν στο αδειανό σπίτι των Γουάλας. Όσο η Λίντα ήταν ξαπλωμένη στην κρεβατοκάμαρα στον πάνω όροφο, ο Μπομπ είχε κατέβει στην κουζίνα για μια μπύρα. Τότε ο Μάγιερς τον αρπάζει, τον ακουμπάει στον τοίχο και τον μαχαιρώνει μία φορά. Η Λίντα, πάνω, βλέπει κάποιον με ένα σεντόνι ριγμένο πάνω του και με τα γυαλιά του Μπομπ. Νομίζοντας πως είναι ο Μπομπ, τηλεφωνεί στη Λόρι.
Όταν η Λόρι το σηκώνει, από την άλλη πλευρά της γραμμής ακούγονται παράξενοι ήχοι. Εκείνη, υποθέτοντας πως είναι απλώς μία φάρσα, κλείνει, αλλά στην πραγματικότητα ήταν η Λίντα, που προσπαθούσε να φωνάξει, καθώς ο δολοφόνος την στραγγάλιζε με το καλώδιο του τηλεφώνου.
Μετά ο Μάγιερς έρχεται στο σπίτι των Ντόυλ, όπου βρίσκεται η Λόρι, και αρχίζει να την καταδιώκει. Η κοπέλα καταφέρνει να τον τραυματίσει στο μάτι, στον λαιμό και στο στήθος, αλλά εκείνος εξακολουθεί να την καταδιώκει. Τα δυο παιδιά φεύγουν τρέχοντας απ'το σπίτι, φωνάζοντας για βοήθεια, και βλέποντάς τους ο Δρ. Λούμις, μπαίνει στο σπίτι. Σώζει την Λόρι, και πυροβολεί έξι φορές τον Μάγιερς, που πέφτει από το μπαλκόνι του δεύτερου ορόφου. Όταν όμως ξανακοιτάει κάτω, ο Λούμις συνειδητοποιεί πως το πτώμα του έχει εξαφανιστεί. 
Τα τελευταία πλάνα στην ταινία δείχνουν το σπίτι των Μάγιερς, ενώ ακούγεται η ανάσα του Μάικλ κάτω από την μάσκα.

Moυσική

Ένας από τους κυριότερους λόγους της επιτυχίας της ταινίας ήταν η χαρακτηριστική μουσική της, η οποία ακούγεται σε αρκετά σημεία, τόσο στην αρχή όσο και στα τελευταία πλάνα. Η μελωδία παίζεται σε πιάνο, σε ρυθμό 5/4. Ο ίδιος ο Τζον Κάρπεντερ την συνέθεσε, με την βοήθεια του συνθέτη Νταν Γουάιμαν, ο οποίος εργαζόταν στο πανεπιστήμιο Σαν Τζοζέ. Εξ'άλλου, ο Κάρπεντερ έχει δηλώσει σε συνέντευξή του πως "Μπορώ να παίξω πλήκτρα, αλλά δεν μπορώ να διαβάσω ή να γράψω νότες".
Έπίσης, κάποια τραγούδια μπορούν να ακουστούν στο έργο. Το ένα από αυτά είναι ένα μη τιτλοφορημένο κομμάτι από το συγκρότημα που είχε κάποτε ο Τζον Κάρπεντερ. Ακούγεται στην σκηνή όπου η Λόρι μπαίνει στο αυτοκίνητο της Άνι για να πάει στο σπίτι του μικρού Τόμι. Το άλλο τραγούδι είναι το Don't Fear The Reaper, από το κλασσικό ροκ συγκρότημα Blue Öyster Cult.
Ο δίσκος με την μουσική της ταινίας (soundtrack) κυκλοφόρησε για πρώτη φορά στην Αμερική τον Οκτώβριο του 1983, και μετά επανακυκλοφόρησε το 1990 και το 2000.

Διαφορετικές εκδοχές

Υπάρχουν μερικές διαφορετικές εκδοχές της Νύχτας Με Τις Μάσκες. Η εκδοχή της ταινίας που διαρκεί 91 λεπτά είναι γνωστή στους περισσότερους φίλους του κινηματογράφου. Όμως υπάρχει μία επεξεργασμένη εκδοχή της, ειδικά για την τηλεόραση που διαρκεί 101 λεπτά, και συμπεριλαμβάνει σκηνές οι οποίες κόπηκαν την τελευταία στιγμή. Αυτή η άκοπη εκδοχή κυκλοφόρησε σε DVD το 2003, με τίτλο Halloween: The Extended Version. To 1998, για την 20ή επέτειο της ταινίας, προστέθηκαν νέοι ήχοι μετά την συμφωνία του Τζον Κάρπεντερ.